LIETUVOS RESPUBLIKOS SUSISIEKIMO MINISTRO

ĮSAKYMAS

DĖL MOTORINIŲ TRANSPORTO PRIEMONIŲ IR JŲ PRIEKABŲ PRIVALOMOSIOS TECHNINĖS APŽIŪROS ATLIKIMO TVARKOS APRAŠO PATVIRTINIMO

2008 m. spalio 24 d. Nr. 3-406

Vilnius

Vadovaudamasis Lietuvos Respublikos saugaus eismo automobilių keliais įstatymo (Žin., 2000, Nr. 92-2883; 2007, Nr. 128-5213) 10 straipsnio 1 dalies 4 punktu:

1. Tvirtinu Motorinių transporto priemonių ir jų priekabų privalomosios techninės apžiūros atlikimo tvarkos aprašą (pridedama).

2. Pripažįstu netekusiais galios:

2.1. Lietuvos Respublikos susisiekimo ministro 2003 m. balandžio 18 d. įsakymą Nr. 3-275 „Dėl Kelių transporto priemonių valstybinės techninės apžiūros atlikimo taisyklių“ (Žin., 2003, Nr. 43-1992);

2.2. Lietuvos Respublikos susisiekimo ministro 2003 m. liepos 10 d. įsakymą Nr. 3-416 „Dėl susisiekimo ministro 2003 m. balandžio 18 d. įsakymo Nr. 3-275 „Dėl Kelių transporto priemonių valstybinės techninės apžiūros atlikimo taisyklių“ pakeitimo“ (Žin., 2003, Nr. 74-3461);

2.3. Lietuvos Respublikos susisiekimo ministro 2004 m. kovo 29 d. įsakymą Nr. 3-147 „Dėl Lietuvos Respublikos susisiekimo ministro 2003 m. balandžio 18 d. įsakymo Nr. 3-275 „Dėl Kelių transporto priemonių valstybinės techninės apžiūros atlikimo taisyklių“ pakeitimo“ (Žin., 2004, Nr. 50-1673);

2.4. Lietuvos Respublikos susisiekimo ministro 2004 m. gegužės 5 d. įsakymą Nr. 3-246 „Dėl Lietuvos Respublikos susisiekimo ministro 2003 m. balandžio 18 d. įsakymo Nr. 3-275 „Dėl Kelių transporto priemonių valstybinės techninės apžiūros atlikimo taisyklių“ pakeitimo“ (Žin., 2004, Nr. 78-2746);

2.5. Lietuvos Respublikos susisiekimo ministro 2004 m. spalio 27 d. įsakymą Nr. 3-507 „Dėl Lietuvos Respublikos susisiekimo ministro 2003 m. balandžio 18 d. įsakymo Nr. 3-275 „Dėl Kelių transporto priemonių valstybinės techninės apžiūros atlikimo taisyklių“ pakeitimo“ (Žin., 2004, Nr. 159-5814);

2.6. Lietuvos Respublikos susisiekimo ministro 2005 m. gruodžio 30 d. įsakymą Nr. 3-597 „Dėl Lietuvos Respublikos susisiekimo ministro 2003 m. balandžio 18 d. įsakymo Nr. 3-275 „Dėl Kelių transporto priemonių valstybinės techninės apžiūros atlikimo taisyklių“ pakeitimo“ (Žin., 2006, Nr. 3-76);

2.7. Lietuvos Respublikos susisiekimo ministro 2006 m. balandžio 27 d. įsakymą Nr. 3-177 „Dėl Lietuvos Respublikos susisiekimo ministro 2003 m. balandžio 18 d. įsakymo Nr. 3-275 „Dėl Kelių transporto priemonių valstybinės techninės apžiūros atlikimo taisyklių“ pakeitimo“ (Žin., 2006, Nr. 51-1905);

2.8. Lietuvos Respublikos susisiekimo ministro 2006 m. gruodžio 22 d. įsakymą Nr. 3-498 „Dėl Lietuvos Respublikos susisiekimo ministro 2003 m. balandžio 18 d. įsakymo Nr. 3-275 „Dėl Kelių transporto priemonių valstybinės techninės apžiūros atlikimo taisyklių“ pakeitimo“ (Žin., 2006, Nr. 145-5543).

SUSISIEKIMO MINISTRAS	ALGIRDAS BUTKEVIČIUS

PATVIRTINTA

Lietuvos Respublikos susisiekimo

ministro 2008 m. spalio 24 d.

įsakymu Nr. 3-406

MOTORINIŲ TRANSPORTO PRIEMONIŲ IR JŲ PRIEKABŲ PRIVALOMOSIOS TECHNINĖS APŽIŪROS ATLIKIMO TVARKOS APRAŠAS

I. BENDROSIOS NUOSTATOS

1. Motorinių transporto priemonių ir jų priekabų privalomosios techninės apžiūros tvarkos aprašas (toliau – tvarkos aprašas) nustato motorinių transporto priemonių ir jų priekabų (išskyrus traktorius, savaeiges ir žemės ūkio mašinas bei jų priekabas) privalomosios techninės apžiūros atlikimo tvarką, periodiškumą ir yra privaloma visiems fiziniams ir juridiniams asmenims, kurių motorinės transporto priemonės įregistruotos Lietuvos Respublikoje.

2. Motorinių transporto priemonių ir jų priekabų privalomosios techninės apžiūros tikslas – identifikuoti motorines transporto priemones ir įvertinti jų techninę būklę vadovaujantis Techniniais motorinių transporto priemonių ir jų priekabų reikalavimais, patvirtintais Valstybinės kelių transporto inspekcijos prie Susisiekimo ministerijos viršininko 2008 m. liepos 29 d. įsakymu Nr. 2B-290 (Žin., 2008, Nr. 88-3550) (toliau – Techniniai reikalavimai).

3. Naudoti motorines transporto priemones ir jų priekabas, kurioms nustatytu laiku neatlikta privalomoji techninė apžiūra ir neišduoti tai patvirtinantys dokumentai, draudžiama.

4. Motorinių transporto priemonių ir jų priekabų privalomosios techninės apžiūros periodiškumą kontroliuoja policijos ir Valstybinės kelių transporto inspekcijos prie Susisiekimo ministerijos (toliau – Inspekcija) pareigūnai.

5. Maksimalias kainas už motorinių transporto priemonių ir jų priekabų privalomosios techninės apžiūros ir pakartotinės privalomosios techninės apžiūros atlikimą tvirtina Lietuvos Respublikos susisiekimo ministerija, suderinusi jas su Lietuvos Respublikos konkurencijos taryba.

II. PAGRINDINĖS SĄVOKOS

6. Šiame tvarkos apraše vartojamos sąvokos:

Kontrolinis tikrinimas – techninės apžiūros kontrolieriaus atliktos privalomosios techninės apžiūros arba pakartotinės privalomosios techninės apžiūros kokybės kontrolinis patikrinimas (įvertinimas). Kontrolinis tikrinimas gali būti atliekamas Inspekcijos pareigūnų ar įgaliotų privalomosios techninės apžiūros įmonės darbuotojų.

Motorinės transporto priemonės ir jų priekabos (toliau – transporto priemonės) – tai L1, L1e, L2, L2e, L3, L3e, L4, L4e, L5, L5e, L6e, L7e, M1, M2, M3, N1, N2, N3, O1, O2, O3, O4 klasių transporto priemonės, kurių sąvokos apibrėžtos Kelių transporto priemonių klasifikavimo ir jų kėbulų kodavimo taisyklėse, patvirtintose Lietuvos Respublikos susisiekimo ministro 2001 m. sausio 29 d. įsakymu Nr. 21 (Žin., 2001, Nr. 11-328; 2006, Nr. 77-3023).

Pakartotinė privalomoji techninė apžiūra (toliau – pakartotinė apžiūra) – transporto priemonės privalomoji techninė apžiūra, kurios metu tikrinama, ar pašalinti ankstesnės privalomosios techninės apžiūros metu nustatyti trūkumai, ar neatsirado naujų trūkumų.

Privalomoji techninė apžiūra (toliau – privalomoji apžiūra) – Lietuvos Respublikoje įregistruotų transporto priemonių ir priekabų privalomas techninės būklės tikrinimas, apimantis transporto priemonės ir priekabos tapatumo nustatymą ir jų techninės būklės atitikties teisės aktų reikalavimams įvertinimą.

Saugi transporto priemonė – N2, N3, O3, O4 klasių transporto priemonės, kaip apibrėžta Lietuvos Respublikos susisiekimo ministro 2006 m. balandžio 7 d. įsakyme Nr. 3-134 „Dėl Sertifikatų išdavimo ekologinius ir saugumo reikalavimus atitinkančioms krovininėms transporto priemonėms“ (Žin., 2006, Nr. 43-1578).

Techninė ekspertizė – gaminamos ar perdirbamos transporto priemonės projektinės techninės dokumentacijos bei pagamintos ar perdirbtos transporto priemonės atitikties teisės aktų nustatytiems gamybos ir perdirbimo reikalavimams įvertinimas.

Techninės apžiūros įmonė (toliau – įmonė) – įstatymų nustatyta tvarka įregistruota įmonė, atitinkanti teisės aktų nustatytus reikalavimus ir turinti Inspekcijos išduotą leidimą, suteikiantį teisę atlikti privalomąją ir pakartotinę apžiūras. Įmonė gali turėti Techninės apžiūros stočių.

Techninės apžiūros kontrolierius (toliau – kontrolierius) – asmuo, atliekantis viešojo administravimo funkcijas ir atitinkantis teisės aktų nustatytus reikalavimus, dirbantis techninės apžiūros įmonėje ir turintis Inspekcijos išduotą pažymėjimą, kuriuo suteikiama teisė atlikti privalomąją ir pakartotinę apžiūras bei priimti sprendimus dėl dokumentų, kuriais patvirtinamas privalomosios ir pakartotinės apžiūros atlikimas, išdavimo.

Techninės apžiūros rezultatų kortelė (ataskaita) (toliau – rezultatų kortelė) – ataskaita, kurioje įrašyti privalomosios arba pakartotinės apžiūros duomenys. Rezultatų kortelė gali turėti priedų.

Techninės apžiūros stotis (toliau – stotis) – įmonės pagal teisės aktų reikalavimus įrengta atskira privalomosios ir pakartotinės apžiūros atlikimo vieta.

Techninės apžiūros talonas (toliau – talonas) – transporto priemonės valdytojui išduodamas šiame tvarkos apraše nustatytos formos dokumentas, patvirtinantis privalomosios apžiūros atlikimą ir nurodantis jos galiojimo laiką arba naujos transporto priemonės pateikimo pirmajai privalomajai apžiūrai datą.

Techninės apžiūros ženklas-lipdukas (toliau – ženklas-lipdukas) – šiame tvarkos apraše nustatyto pavyzdžio žymuo, kontrolieriaus klijuojamas ant transporto priemonės valstybinio numerio ženklų ir rodantis kitą privalomosios apžiūros atlikimo datą mėnesio tikslumu.

Transporto priemonės tapatumo nustatymas (toliau – identifikavimas) – transporto priemonės duomenų, jos registracijos bei gamintojo ar jo įgalioto atstovo išduotuose dokumentuose ar techninės ekspertizės pažymoje nurodytų duomenų atitikties nustatymas.

Kitos šiame tvarkos apraše vartojamos sąvokos apibrėžtos Lietuvos Respublikos saugaus eismo automobilių keliais įstatyme (Žin., 2000, Nr. 92-2883; 2007, Nr. 128-5213).

III. PRIVALOMOSIOS IR PAKARTOTINĖS APŽIŪROS ATLIKIMO TVARKA

7. Privalomoji ar pakartotinė apžiūra atliekama ir ją patvirtinantys dokumentai išrašomi bei išduodami įmonėse, turinčiose Inspekcijos išduotą leidimą, suteikiantį teisę atlikti apžiūrą.

8. Transporto priemonės valdytojas (toliau – valdytojas) transporto priemones šiame tvarkos apraše nustatytu periodiškumu turi teisę pateikti privalomajai ar pakartotinei apžiūrai į bet kurią įmonę ar stotį nepriklausomai nuo transporto priemonės įregistravimo vietos.

9. Transporto priemonės, kurios variklis yra pritaikytas dirbti dujomis, dujinė įranga tikrinama privalomosios ir (ar) pakartotinės apžiūros metu.

10. Naujos transporto priemonės nuo pirmos transporto priemonės registracijos datos iki pirmos privalomosios apžiūros datos eksploatuojamos be privalomosios apžiūros (išskyrus perdirbtas transporto priemones bei transporto priemones, kurių registracijos dokumentuose nėra leidimo eksploatuoti numerio, europinio patvirtinimo numerio arba nėra pirmosios registracijos datos). Talonas ir ženklas lipdukas joms neprivalomas, tačiau taloną ir ženklą-lipduką įregistruotai transporto priemonei valdytojas gali gauti nustatyta tvarka. Dėl to valdytojas turi pateikti dokumentus, nurodytus šio tvarkos aprašo 16 punkte (išskyrus 16.1, 16.3 ir 16.4 punktus).

Naujos transporto priemonės, kurios bus naudojamos keleiviams ar kroviniams vežti, pavojingiems kroviniams vežti, keleiviams vežti taksi, taip pat saugios transporto priemonės turi atitikti Techninius reikalavimus pagal IV skyriaus „Techniniai reikalavimai ir techninės būklės vertinimo kriterijai“ 9-12 grupių (toliau – papildomi reikalavimai) reikalavimus.

11. Perdirbtoms transporto priemonėms prieš privalomąją apžiūrą nustatyta tvarka turi būti atlikta techninė ekspertizė.

12. Pakeitus transporto priemonės valstybinį numerį, talono skiltyje „Pastabos“ naują valstybinį numerį įrašo kontrolierius arba registraciją vykdančios įmonės darbuotojas, kuris po įrašu privalo nurodyti savo vardą, pavardę ir pasirašyti. Ant naujai išduotų valstybinio numerio ženklų užklijuojami ženklai-lipdukai.

13. Kai transporto priemonės eksploatacija baigiama ir transporto priemonė išregistruojama, paėmus jos valstybinio numerio ženklus ir registracijos dokumentus, talonas nustoja galioti.

14. Keičiantis valdytojui, talonas perduodamas naujam valdytojui, o transporto priemonė kitai privalomajai apžiūrai pristatoma pagal talone nurodytą datą.

15. Transporto priemonė privalomajai ir pakartotinei apžiūrai pateikiama švari, be keleivių, gyvūnų ir krovinių. Išimtiniais atvejais pakrauta transporto priemonė į privalomąją ar pakartotinę apžiūrą gali būti pristatyta tik suderinus su įmone.

16. Valdytojas, pristatydamas transporto priemonę privalomajai apžiūrai, privalo pateikti:

16.1. vairuotojo pažymėjimą;

16.2. transporto priemonės registracijos dokumentą;

16.3. dokumentą, patvirtinantį apmokėjimą už apžiūros atlikimą;

16.4. galiojantį valdytojų civilinės atsakomybės privalomojo draudimo liudijimą (polisą); šį dokumentą pateikti nebūtina, jei kontrolierius, naudodamasis transporto priemonių valdytojų civilinės atsakomybės privalomojo draudimo duomenų baze, gali patikrinti, ar transporto priemonė yra apdrausta.

17. Priklausomai nuo transporto priemonės konstrukcijos ar jos paskirties, valdytojas privalo papildomai pateikti:

17.1. N2, N3, O4 klasių transporto priemonėms – dokumentą, kuris pagal Mokesčio už Lietuvos Respublikoje įregistruotas krovinines transporto priemones dydžius, mokėjimo, administravimo ir kontrolės tvarkos aprašą, patvirtintą Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“ (Žin., 2005, Nr. 53-1799), patvirtina mokesčio už Lietuvos Respublikoje įregistruotas krovinines transporto priemones, sumokėjimą; mokestis mokamas kasmet, tačiau ne už kalendorinius metus, o skaičiuojant nuo vienos transporto priemonės privalomosios apžiūros iki kitos;

17.2. transporto priemonėms su sumontuotais potencialiai pavojingais įrenginiais – potencialiai pavojingų įrenginių valstybės registro išduotą įrenginio registravimo pažymėjimą ir įgaliotos įrenginių techninės būklės tikrinimo įstaigos techninės būklės patikrinimo protokolą, suteikiantį teisę toliau naudotis ant transporto priemonės sumontuotais didesnės kaip 1 t keliamosios galios strėlinio tipo kranais, kėlimo platformomis, taip pat I grupės takiųjų medžiagų talpyklomis ir didesnės kaip 1 m3 tūrio cisternomis ir jų įranga skirtiems pavojingiems kroviniams vežti;

17.3. taksi automobiliams – akredituotos ar įgaliotos įmonės arba laboratorijos išduotą galiojantį taksometro metrologinės patikros liudijimą, taip pat taksometro techninį pasą;

17.4. N2, N3 klasių saugioms transporto priemonėms – jos gamintojo ar jo įgalioto atstovo išduotus išmetamųjų dujų ir triukšmo reikalavimų atitikimo sertifikatus bei eismo saugumo reikalavimų atitikimo sertifikatus;

17.5. O3, O4 klasių saugioms transporto priemonėms – jos gamintojo ar jo įgalioto atstovo arba įmonės išduotus eismo saugumo reikalavimų atitikimo sertifikatus;

17.6. transporto priemonėms, kuriomis numatyta vežti pavojingus krovinius, – prašymą patikrinti transporto priemonę pagal papildomus reikalavimus (jei valdytojas pageidauja ja vežti pavojingus krovinius); prašyme nurodomos numatomų vežti pavojingų krovinių klasės, JT numeriai ir, jei reikalaujama, pakavimo grupės ir tinkami pavojingų krovinių pavadinimai (pagal Jungtinių Tautų Ekspertų komiteto sudarytą ir Europos Ekonominės Komisijos patvirtintą pavojingų medžiagų sąrašą); valdytojai, norintys vežti pavojingus krovinius, kurių Jungtinių Tautų Ekspertų komiteto sudarytame pavojingų medžiagų sąraše nėra, prašyme turi nurodyti šių medžiagų pavadinimus anglų kalba; su prašymu valdytojas privalo pateikti transporto priemonės deklaraciją (transporto priemonės gamintojo, jo įgaliotojo atstovo Lietuvoje ar vertinimo įmonės išduotą dokumentą, patvirtinantį transporto priemonės konstrukcijos atitiktį Europos sutarties dėl pavojingų krovinių tarptautinių vežimų keliais (ADR) (Žin., 2003, Nr. 46-2057) 9 dalies reikalavimams) bei kitus dokumentus, nurodytus Pavojingus krovinius vežančių kelių transporto priemonių sertifikavimo taisyklių, patvirtintų Valstybinės kelių transporto inspekcijos prie Susisiekimo ministerijos viršininko 2004 m. kovo 22 d. įsakymu Nr. 2B-78 (Žin., 2004, Nr. 47-1565), 9 punkte;

17.7. perdirbtoms transporto priemonėms – techninės ekspertizės pažymą, išduotą perdirbtai transporto priemonei pagal Kelių transporto priemonių gamybos ir perdirbimo tvarkos aprašą, patvirtintą Lietuvos Respublikos susisiekimo ministro 1999 m. kovo 19 d. įsakymu Nr. 98 (Žin., 1999, Nr. 28-814; 2006, Nr. 77-3023);

17.8. sportiniam automobiliui – sportinio automobilio pasą, išduotą Lietuvos automobilių sporto federacijos, kai transporto priemonė pritaikyta sportinėms lenktynėms.

18. Privalomosios apžiūros ar pakartotinės apžiūros metu tikrinama:

18.1. ar įrašai pateiktuose dokumentuose atitinka tikrus duomenis; jeigu transporto priemonės, už kurią pagal Mokesčio už Lietuvos Respublikoje įregistruotas krovinines transporto priemones dydžius, mokėjimo, administravimo ir kontrolės tvarkos aprašą, patvirtintą Lietuvos Respublikos Vyriausybės 2005 m. balandžio 21 d. nutarimu Nr. 447, turi būti mokamas mokestis už Lietuvos Respublikoje įregistruotas krovinines transporto priemones, registravimo liudijime nenurodyta leidžiama maksimali masė (bendroji masė, bendrasis svoris) arba ji nurodyta klaidingai, transporto priemonės savininko ar valdytojo iniciatyva turi būti pakeistas transporto priemonės registravimo liudijimas iki mokesčio mokėjimo ir transporto priemonės pristatymo į privalomąją apžiūrą;

18.2. ar transporto priemonės agregatų numeriai ir kitos žymos atitinka nurodytus transporto priemonės dokumentuose; neatitikus informacija perduodama teisėsaugos institucijoms;

18.3. ar transporto priemonės techninė būklė, konstrukcija, sistemų, agregatų ir mazgų veikimas bei efektyvumas atitinka Techninius reikalavimus, gamintojo ir kitų teisės aktų reikalavimus;

18.4. ar sportinio automobilio, turinčio Lietuvos automobilių sporto federacijos išduotą sportinio automobilio pasą, konstrukcija atitinka techninius reikalavimus, nevertinant sportinio automobilio ypatumų;

18.5. ar tinkama automobilio, kuris pagamintas iki 1960 metų, konstrukcija, mazgų ir agregatų veikimas;

18.6. ar perdirbtos transporto priemonės išduotoje techninės ekspertizės pažymoje nurodyta, kad transporto priemonė perdirbta laikantis nustatytų reikalavimų.

IV. PRIVALOMOSIOS IR PAKARTOTINĖS APŽIŪROS ATLIKIMO DOKUMENTŲ ĮFORMINIMAS IR TRANSPORTO PRIEMONĖS ŽENKLINIMAS

19. Kontrolierius, atlikdamas privalomąją ar pakartotinę apžiūrą, rezultatų duomenis įrašo į centralizuotą techninės apžiūros duomenų bazę.

20. Atlikus privalomąją ar pakartotinę apžiūrą ir nustačius, kad transporto priemonė yra techniškai tvarkinga (transporto priemonė sukomplektuota ir neturi didelių ar draudžiamų eksploatuoti trūkumų), privalomosios ar pakartotinės apžiūros atlikimo dokumentai įforminami ir transporto priemonės ženklinimas atliekamas tokia tvarka:

20.1. kai transporto priemonė įregistruota, valdytojui išduodamas talonas, jam pareikalavus – ir rezultatų kortelė, o kontrolierius priekinio ir (arba) galinio valstybinio numerio ženklo (-ų) viršutiniame langelyje atitinkamos spalvos ženklus-lipdukus priklijuoja taip, kad skaičius, rodantis mėnesį, iki kurio transporto priemonė turi būti pateikta kitai apžiūrai, būtų nukreiptas į viršų;

20.2. N2, N3 klasių saugių transporto priemonių valdytojams išduodami eismo saugumo reikalavimus atitinkantys sertifikatų pratęsimai (techninės apžiūros sertifikatai); O3, O4 klasių saugių transporto priemonių valdytojams (kai gamintojo šių transporto priemonių įgaliotojo atstovo nėra) išduodami eismo saugumo reikalavimų atitikimo sertifikatai bei jų pratęsimai (techninės apžiūros sertifikatai); visų išvardytų transporto priemonių talonų skiltyje „Pastabos“ dedamas atitinkamas spaudas su įrašu „saugus“ arba „saugi“; šie įrašai patvirtinami privalomąją ar pakartotinę apžiūrą atlikusio kontrolieriaus asmeniniu spaudu ir parašu;

20.3. valdytojams, turintiems ar siekiantiems įgyti licencijas vežti keleivius taksi automobiliais, išduoto talono skiltyje „Pastabos“ įrašomas taksometro numeris; šis įrašas patvirtinamas apžiūrą atlikusio kontrolieriaus asmeniniu spaudu ir parašu.

21. Esant techniškai netvarkingai transporto priemonei, kai jai:

21.1. taikomi reikalavimai pagal Techninių reikalavimų IV skyriaus „Techniniai reikalavimai ir techninės būklės vertinimo kriterijai“ 1–8 ir 13 grupes (toliau – pagrindinai reikalavimai) ir pagal juos nustatyta trūkumų, valdytojui išduodama užpildyta rezultatų kortelė, kurioje surašyti privalomosios apžiūros metu nustatyti trūkumai;

21.2. taikomi reikalavimai pagal pagrindinius reikalavimus ir pagal papildomus reikalavimus ir:

21.2.1. nustatyta trūkumų pagal pagrindinius ir papildomus reikalavimus, valdytojui išduodama užpildyta rezultatų kortelė, kurioje surašyti apžiūros metu nustatyti trūkumai;

21.2.2. nenustatyta trūkumų pagal pagrindinius reikalavimus, o nustatyta pagal papildomus reikalavimus, valdytojui išduodami privalomąją ar pakartotinę apžiūrą patvirtinantys dokumentai (techninės apžiūros talonas ir užklijuojami ženklai-lipdukai) bei rezultatų kortelė su privalomosios apžiūros metu nustatytais trūkumais; per nustatytą laiką pašalinus rezultatų kortelėje nurodytus trūkumus, atitinkami sertifikatai išduodami pakartotinės apžiūros atlikimo dienos data bei talone padaromi kiti privalomi įrašai;

21.2.3. nustatyta trūkumų pagal pagrindinius reikalavimus ir nenustatyta trūkumų pagal papildomus reikalavimus, valdytojui išduodama rezultatų kortelė su surašytais privalomosios ar pakartotinės apžiūros metu nustatytais trūkumais.

22. Rezultatų kortelė su joje nurodytais privalomosios apžiūros metu nustatytais trūkumais suteikia teisę vieną mėnesį nuo jos išdavimo dienos atlikti pakartotinę (-es) apžiūrą (-as). Transporto priemonėms, kurioms apžiūros metu nustatyti trūkumai pagal pagrindinius reikalavimus, išduota rezultatų kortelė nesuteikia teisės naudotis tokia transporto priemone.

23. Pakartotinės apžiūros metu tikrinama, ar pašalinti rezultatų kortelėje nurodyti trūkumai. Jei nurodytų trūkumų šalinimas galėjo paveikti kitus transporto priemonės elementus bei jų savybes, tai papildomai tikrinama, ar jie atitinka nustatytus reikalavimus. Valdytojas taip pat privalo pašalinti trūkumus, kurie atsirado iki atvykimo į pakartotinę apžiūrą. Jei trūkumai pašalinti ir nenustatyta naujų, talonas išduodamas pakartotinės apžiūros atlikimo dienos data.

24. Jeigu privalomosios ar pakartotinės apžiūros metu nustatomi gedimai, tiesiogiai turintys įtakos kelių eismo saugumui, ir kontrolierius priima sprendimą neleisti toliau naudotis transporto priemone, valdytojui privalomąją ar pakartotinę apžiūrą patvirtinantys dokumentai neišduodami. Jeigu kontrolinio tikrinimo metu nustatomi gedimai, tiesiogiai turintys įtakos kelių eismo saugumui, tada talonas valdytojui negrąžinamas, o nuo valstybinių numerio ženklų nuimami ženklai-lipdukai.

25. Valdytojams, praradusiems privalomąją apžiūrą patvirtinančius dokumentus, jų dublikatus išduoda įmonės ir jų stotys.

26. Talonas, ženklas-lipdukas, transporto priemonės pavojingų krovinių vežimo bei techninės apžiūros ir eismo saugumo reikalavimų atitikimo sertifikatai yra privalomi naudojant transporto priemonę ir nustoja galioti po juose nurodyto termino.

27. Jei kontrolinio tikrinimo metu nustatoma, kad kontrolierius privalomosios apžiūros ar pakartotinės apžiūros metu nepažymėjo, pažymėjo neteisingai ar pažymėjo neegzistuojančius transporto priemonės trūkumus, kontrolieriui taikoma teisės aktais numatyta atsakomybė, o privalomoji ar pakartotinė apžiūra atliekama iš naujo.

V. PRIVALOMOSIOS APŽIŪROS ATLIKIMO PERIODIŠKUMAS

28. Transporto priemonių apžiūros periodiškumas nustatomas pagal transporto priemonės klasę. Apžiūra atliekama:

28.1. motociklų ir mopedų (L1, L1e, L2, L2e, L3, L3e, L4, L4e, L5, L5e, L6e ir L7e klasės) – po trejų metų nuo pirmos registracijos datos, po to kas 24 mėn.;

28.2. M1 klasės transporto priemonių – po trejų metų nuo pirmos registracijos datos, po to kas 24 mėn.;

28.3. medicininės pagalbos automobilių (specialios paskirties kodas – SC) ir lengvųjų automobilių (M1 klasės), skirtų vairuotojams mokyti, – po metų nuo pirmos registracijos datos, po to kas 12 mėn.;

28.4. taksi automobilių ir verslo tikslais naudojamų žmonėms vežti (M1 klasės transporto priemonių), jei jų eksploatacijos trukmė:

28.4.1. iki 5 metų – kas 12 mėn.;

28.4.2. 5 ir daugiau metų – kas 6 mėn.;

28.5. troleibusų ir autobusų (M2 ir M3 klasės) – po metų nuo pirmos registracijos datos, po to kas 6 mėn.;

28.6. N1 klasės krovininių automobilių – po dvejų metų nuo pirmos registracijos datos, po to kas 12 mėn.;

28.7. N2 ir N3 klasės krovininių automobilių – po metų nuo pirmos registracijos datos, po to kas 12 mėn.;

28.8. pavojingus krovinius vežančių EX/II, EX/III, FL, OX ar AT tipų pagal ADR transporto priemonių, kurioms taikomi papildomi reikalavimai (N1, N2, N3, O1, O2, O3 ir O4 klasės), – kas 12 mėn.;

28.9. O1 ir O2 klasės priekabų, puspriekabių – po trejų metų nuo pirmos registracijos datos, po to kas 24 mėn.;

28.10. O3 ir O4 klasės priekabų, puspriekabių – po metų nuo pirmos registracijos datos, po to kas 12 mėn.;

28.11. specialios paskirties transporto priemonių, kurios turi specialios paskirties kodą „SA“, – po dvejų metų nuo pirmos registracijos datos, po to kas 24 mėn.

VI. PRIVALOMOSIOS APŽIŪROS ATLIKIMĄ PATVIRTINANTYS DOKUMENTAI IR KONTROLIERIAUS SPAUDAS

29. Apžiūros atlikimą patvirtinantys dokumentai yra: talonas (iki 2010 m. liepos 1 d.), ženklas-lipdukas.

30. Talonai:

30.1. Talonai yra dviejų rūšių: su žalios spalvos juostomis (toliau – žaliasis talonas) ir su pilkos spalvos juostomis (toliau – pilkasis talonas) talono pirmosios pusės viršutinėje ir apatinėje dalyse. Talonų formatas – 7 x 9 cm.

30.2. Pilkieji talonai išduodami transporto priemonėms, turinčioms ar siekiančioms įgyti teisę vežti keleivius ar krovinius tarptautiniais maršrutais, ir jomis šiais maršrutais velkamoms priekaboms ar puspriekabėms bei taksi automobiliams. Visais kitais atvejais išduodami žalieji talonai.

30.3. Žaliasis talonas turi devyniaženklį numerį YY-XXXXXXX, o pilkasis – aštuoniaženklį numerį YYXXXXXX (YY – įmonei Inspekcijos suteiktas numeris, X – eilės numerio skaičiai).

30.4. Žaliojo ir pilkojo talonų antrosios pusės yra vienodos.

30.5. Žaliasis ir pilkasis talonai turi apsaugos elementų.

30.6. Talonų blankų projektai turi būti suderinti su Valstybės dokumentų technologinės apsaugos tarnyba prie Finansų ministerijos ir spausdinami spaustuvėse, turinčiose licencijas spausdinti valstybės vertybinius popierius, dokumentų blankus ir banderoles.

30.7. Talonų pavyzdžiai pateikiami šio tvarkos aprašo priede.

31. Ženklas-lipdukas:

31.1. Ženklo-lipduko išorinis skersmuo – 30 mm, jo centre – du 12 mm skersmens apskritimo segmentai.

31.2. Ženklo-lipduko viduryje yra septyniaženklis numeris, po juo esantys du skaičiai rodo metus, o išoriniame apskritime esantys skaičiai – mėnesius.

31.3. Ženklas-lipdukas kiekvienais metais yra skirtingos spalvos; ta pati spalva turi kartotis kas 6 metai tokia tvarka: 2008 m. – pilka, 2009 m. – ruda, 2010 m. – geltona, 2011 m. – raudona, 2012 m. – žalia, 2013 m. – mėlyna, 2014 m. – pilka ir t. t.

31.4. Ženklas-lipdukas turi apsaugos priemonių.

31.5. Ženklo-lipduko pavyzdys pateikiamas šio tvarkos aprašo priede.

32. Kontrolieriaus spaudas:

32.1. Kontrolieriaus spaudą sudaro dvi elipsės (išorinė ir vidinė), tarp kurių yra užrašas „TECHNINĖ APŽIŪRA“, ir centre esantis spaudo numeris.

32.2. Išorinės elipsės ašys yra 20 ir 10 mm, vidinės – 15 ir 5 mm.

32.3. Spaudo numerį sudaro triženklis arba keturženklis skaičius; triženklio skaičiaus pirmas skaičius, o keturženklio – pirmas arba pirmi du skaičiai nurodo įmonei Inspekcijos suteiktą numerį, sekantys skaičiai – eilės numerį.

32.4. Kontrolieriaus spaudo pavyzdys pateikiamas šio tvarkos aprašo priede.

33. Rezultatų kortelė:

33.1. Rezultatų kortelėje turi būti:

33.1.1. dokumento pavadinimas ir jo numeris;

33.1.2. privalomąją ar pakartotinę apžiūrą atlikusios įmonės rekvizitai (pavadinimas, adresas, telefonas, faksas);

33.1.3. privalomosios ar pakartotinės apžiūros atlikimo vieta (stoties kodas), data ir laikas;

33.1.4. privalomąją ar pakartotinę apžiūrą atlikusio asmens spaudo kodas ir parašas;

33.1.5. transporto priemonės duomenys (markė, modelis, kodas, tipas, paskirtis, energijos (degalų) rūšis, pirmosios registracijos ir pirmosios registracijos Lietuvoje datos, pagaminimo metai, identifikavimo numeris, valstybinis numeris, valdytojo duomenys, registracijos dokumento numeris, odometro parodymai, kiti svarbūs duomenys);

33.1.6. galiojančio draudimo poliso numeris, duomenys apie privalomą mokesčių sumokėjimą, jei tokie nustatyti;

33.1.7. transporto priemonės identifikavimo, įrengimo ir techninės būklės įvertinimai pagal Techninių reikalavimų atitinkamus kodus, nurodant trūkumus, jei trūkumai buvo nustatyti;

33.1.8. bandymų rezultatai, jei buvo nustatomos transporto priemonės ratų stabdymo jėgos su stabdžių tikrinimo stendu;

33.1.9. variklio išmetamų dujų kiekis;

33.1.10. jei transporto priemonei taikomi papildomi reikalavimai, rezultatų kortelėje turi būti žyma „atitinka ADR reikalavimus“, o N2, N3 klasių transporto priemonių valdytojams, turintiems atitinkamus išmetamųjų dujų ir triukšmo reikalavimų atitikimo sertifikatus, žyma „saugus“;

33.1.11. privalomosios apžiūros atlikimo išvada;

33.1.12. jei transporto priemonė atitinka Techninius reikalavimus, kitos privalomosios apžiūros atlikimo data, jos atlikimo periodiškumas;

33.1.13. kita svarbi informacija valdytojui.

34. Talonų, ženklų-lipdukų, rezultatų kortelių bei kontrolierių spaudų gamybos ir naudojimo (pildymo) tvarką nustato bei autentiškus jų pavyzdžius tvirtina Inspekcija.

VII. VALDYTOJŲ TEISĖS IR PAREIGOS

35. Valdytojas turi teisę dalyvauti atliekant transporto priemonės privalomąją ir pakartotinę apžiūrą ir gauti informaciją apie transporto priemonės techninę būklę. Valdytojas, atvykęs į įmonę ar stotį ir pateikęs transporto priemonę privalomajai ar pakartotinei apžiūrai, taip pat privalo vykdyti Transporto priemonės valdytojo saugaus elgesio instrukcijos reikalavimus, patvirtintus įmonės vadovo, kad būtų išvengta nelaimingų atsitikimų ir (ar) turtinės žalos.

36. Inspekcijos pareigūnui arba įmonės įgaliotam asmeniui stabdant transporto priemonę įmonės ar stoties teritorijoje, jos valdytojas privalo sustoti ir leisti patikrinti transporto priemonės privalomosios ar pakartotinės apžiūros atlikimą patvirtinančius dokumentus, taip pat atlikti transporto priemonės kontrolinį tikrinimą.

37. Valdytojas, prieš pristatydamas transporto priemonę į privalomąją ar pakartotinę apžiūrą, turi ją tinkamai parengti, kad techninė būklė, sistemų, agregatų ir mazgų veikimas bei efektyvumas atitiktų gamintojo ir teisės aktų nustatytus reikalavimus. Jei transporto priemonė nebuvo tinkamai parengta, už gedimus, atsiradusius privalomosios, pakartotinės apžiūros ar kontrolinio tikrinimo metu, įmonė neatsako.

38. Privalomosios ar pakartotinės apžiūros metu nustačius trūkumus, dėl kurių, vadovaujantis Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 (Žin., 2003, Nr. 7-263; 2008, Nr. 88-3530), 246 punktu, važiuoti draudžiama, valdytojas turi imtis visų atsargumo priemonių, kad transporto priemonė būtų saugiai nuvežta remontuoti.

39. Valdytojas, nesutinkantis su kontrolieriaus sprendimu, gali jį apskųsti įmonės vadovui. Jei valdytojas nesutinka su įmonės vadovo sprendimu dėl kontrolieriaus sprendimo, gali kontrolieriaus sprendimą apskųsti Inspekcijos viršininkui. Jei valdytojas nesutinka su Inspekcijos viršininko sprendimu, gali šį sprendimą apskųsti Lietuvos Respublikos įstatymų nustatyta tvarka.

_________________

Motorinių transporto priemonių ir jų

priekabų privalomosios techninės apžiūros

atlikimo tvarkos aprašo

priedas

TALONŲ, ŽENKLO-LIPDUKO IR KONTROLIERIAUS SPAUDO PAVYZDŽIAI

1. Žaliojo talono pirmoji pusė.	2. Pilkojo talono pirmoji pusė.
3. Žaliojo ir pilkojo talonų antroji pusė.
4. Ženklo-lipduko pavyzdys.	5. Kontrolieriaus spaudo pavyzdys.

______________